V: Regte keuses rondom hawer sny en baal
Ek het hawer aangeplant vir weiding maar het besluit om die hawer eerder te sny en te baal. Wanneer is die regte tyd om hawer te sny en wat moet die voginhoud wees voor ek dit baal? Wat is die opblaas gevaar by skape as ek die bale met pitte vir skape voer?
Deur: .25 Junie 2020 202 keer gelees
1.	Wanneer is die regte tyd om hawer te sny?
Die foto dui stoelrog links aan en hawer regs. Die hawer is op die regte stadium om gesny te word, die eerste tekens van saadvorming is daar. Die hawer kan ook ‘n week of 10 dae later gesny word, maar moet geskied voor te veel saad gevorm word. Die stoelrog is in vol saad en dus al te laat om gesny te word.
2.	Wat moet die voginhoud wees voor ek die hawer baal? Die hawer soos op foto kan ±60 % vog in hê (in ‘n jong stadium selfs meer). Na dit gesny is, moet die hawer op die land gedroog word tot dit tussen 10 en 20 % vog in het.
3.	Wat is die opblaas gevaar by skape as ek die bale met pitte vir skape voer? Hawer is nie algemeen bekend vir opblaas nie. Opblaas gebeur op weiding met hoë vog en wat verlep is. Dit gebeur nie eintlik met droë hooi nie.
*Geantwoord deur prof. Chris Dannhauser, ’n onafhanklike veld-en-weidingsbestuurspesialis.